पट्टी (ब्यूरो)। कोतवाली क्षेत्र के गजरिया गांव निवासी एक युवक ने पुलिस को घर का ताला तोड़कर सामान चुरा लेने की तहरीर दी है। उनका आरोप है कि उनका ज्यादातर सामान गांव के ही एक व्यक्ति के घर पर मौजूद है। इस व्यक्ति को नामजद करते हुए उन्हाेंने चोरी की तहरीर कोतवाली पुलिस को दी है। क्षेत्र के गजरिया निवासी रजनीश सिंह का आरोप है कि वह नौकरी के सिलसिले में जौनपुर रहता है। उसका परिवार इन दिनों बाहर है। इसका फायदा उठा कर दरवाजे का ताला तोड़कर ज्यादातर कीमती सामान चुरा लिए गये। पखवारे भर बाद जब वह छुट्टी पर अपने पैतृक गांव आया तो चोरी की घटना की जानकारी मिली। उसका आरोप है कि गांव के ही एक व्यक्ति ने इसको अंजाम दिया है। उसने उनके सामान का इस्तेमाल करने के साथ अपना नाम तक खोदवा दिया है। उसने मामले में उसको नामजद करते हुए तहरीर देकर कार्रवाई की मांग की है।